Kommissionens forordning (EF) nr. 2442/2001

af 13. december 2001

om fastsættelse af et nyt skøn over produktionen af ikke-egreneret bomuld for produktionsåret 2001/02 og den deraf følgende foreløbige nye reduktion af målprisen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Grækenlands tiltrædelse, særlig protokol 4 om bomuld, senest ændret ved Rådets forordning (EF) nr. 1050/2001(1),

under henvisning til Rådets forordning (EF) nr. 1051/2001 af 22. maj 2001 om støtte til bomuldsproduktionen(2), særlig artikel 19, stk. 2, og

ud fra følgende betragtninger:

(1) Ifølge artikel 16, stk. 2, i Kommissionens forordning (EF) nr. 1591/2001 af 2. august 2001 om gennemførelsesbestemmelser til støtteordningen for bomuld(3) skal det nye skøn over produktionen af ikke-egreneret bomuld som omhandlet i artikel 14, stk. 3, andet afsnit, i forordning (EF) nr. 1051/2001 og den deraf følgende foreløbige, nye reduktion af målprisen fastsættes inden den 1. december i det pågældende produktionsår.

(2) Ifølge artikel 19, stk. 2, i forordning (EF) nr. 1051/2001 skal det nye skøn over produktionen fastsættes under hensyn til, hvor langt høsten er skredet frem. På grundlag de foreliggende oplysninger for produktionsåret 2001/02 bør nævnte skøn fastsættes som anført nedenfor.

(3) Ifølge artikel 14, stk. 3, andet afsnit, i forordning (EF) nr. 1051/2001 fastlægges forskudsbeløbet fra den 16. december efter produktionsårets begyndelse på grundlag af et nyt skøn over produktionen forhøjet med mindst 7,5 %. På baggrund af den usikkerhed, som præger det græske marked, og den seneste opgørelse for produktionsåret 2001/02 over de mængder, som er undergivet kontrol, og som medlemsstaterne har givet meddelelse om i henhold til artikel 15, stk. 4, litra c), i forordning (EF) nr. 1591/2001, bør der som sikkerhedsmargen fastsættes en forhøjelse på 11 % for Grækenland og 7,5 % for Spanien og Portugal.

(4) Den foreløbige, nye reduktion af målprisen beregnes efter artikel 7 i forordning (EF) nr. 1051/2001, idet den faktiske produktion dog erstattes med den anslåede produktion forhøjet med mindst 7,5 %. Den pågældende reduktion bør derfor fastsættes som anført nedenfor.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Naturfibre -

UDSTEDT FØLGENDE FORORDNING:

Artikel 1

1. For produktionsåret 2001/02 fastsættes det nye skøn over produktionen af ikke-egreneret bomuld til:

- 1146787 t for Grækenland

- 325000 t for Spanien

- 756 t for Portugal.

2. For produktionsåret 2001/02 fastsættes den foreløbige, nye reduktion af målprisen til:

- 45,390 EUR/100 kg for Grækenland

- 21,473 EUR/100 kg for Spanien

- 0 EUR/100 kg for Portugal.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. december 2001.

På Kommissionens vegne

Franz Fischler

Medlem af Kommissionen

(1) EFT L 148 af 1.6.2001, s. 1.

(2) EFT L 148 af 1.6.2001, s. 3.

(3) EFT L 210 af 3.8.2001, s. 10.